
I.Záhadný jazdec

Podľa ka­len­dára bol prvý deň vesny, ale v sku­toč­nosti sa to javilo, ako čo by bola príroda zamenila jarný deň ne­vľúd­nym de­cem­brom.

Obloha bola za­tia­hnutá hustými a ne­pre­nik­nu­teľ­nými chmárami, vi­sia­cimi sotva na dvadsať lakťov nad zemou, po ktorej sa zas stlala mrazivá hmla.

Stromy, ob­ľu­bu­júce tešínsko-žilinskú krá­ľov­skú hradskú, zrovna sa pre­hý­bali pod ťažkými vrstvami inovate, ktorá ešte i zem pokryla vo vrstve nie­koľ­kých palcov, vy­vo­lá­va­júc takto dojem úplne za­sne­že­ného kraja.

Takto nie div, že Kysuckou dolinou, kadiaľ sa krá­ľov­ská hradská tiahla, vládlo priamo úz­kost­livé ticho, ktoré tentoraz nerušil ani krakot havranov; ba ani len za­šteb­nu­tie vrabca.

I bystrá Kysuca, inokedy hr­mo­tiaca svojím rvavým prúdom akoby stlmila zvuky svojho toku, aby nerušila hlboké ticho, ktoré vládlo i v malých a biednych de­din­kách, uču­pe­ných svojimi zru­bo­vými cha­lúp­kami po obidvoch stranách hradskej. Aj tam vládlo také ticho, ako by boli bývali domy opustené a dedinky vy­ľud­nené…

Za pohody bolo by už slnce dávno ohlásilo deň, ale chmáry a hustá hmla ne­pri­pus­tili ani taký maličký lúčik sl­neč­ného svitu, ako čo by svetlo ole­jo­vého kahanca.

Čad­čan­ský mýtnik Štefan Ochod­nický mrzuto vy­hun­drá­val na psie počasie prvesnia, lebo za celú noc i prvý pol dňa nevybral na mýtnom ani turáčik.

– Aby to šliak aj s ne­po­ho­dou… – od­ľah­čo­val si chvíľami, vy­ze­ra­júc z obloka na hradskú. – Je to veru nebývalé počasie, strýčko – pri­sved­čil mu synovec Ján Ochod­nický, ktorý ako úplná sirota bol od svojich detských rokov u strýca a teraz, keď sa stal dvad­sať­roč­ným, z vďač­nosti zostal u strýca, aby mu uľahčil v rokoch staroby. Bol to šuhaj pekne urastený, čiernych vlasov a snivých modrých očí s pekne rezanými ťahmi tvári.

– Ak to takto pôjde, bis­ťu­bohu ne­vy­be­rieme ani na holbu okovitky – hromžil starý mýtnik, pre­be­ra­júc sa prstami v dlhej šedivej brade, ktorá mu pre­po­ži­čia­vala vzhľad oprav­di­vého bib­lic­kého pat­riar­chu.

– Podistým, že ne­vy­be­rieme… – pri­sved­čil Ján. – Ba, komu že by sa chcelo v takejto nepohode fur­man­čiť, alebo vydávať sa na cestu? Veď tam von nie hodno ani pra­ši­vého psa vyhnať – dodal za­mys­lene a dal sa do čistenia lampáša, ktorý predtým zvesil s mýtnej žrdi.

– To je tak – prikývol starec, za­mest­naný už teraz veľkou krem­nic­kou fajkou, do ktorej lovil z pahreby kozuba vhodný uhlík.

Ján vidiac strýca s fajkou umĺkol, lebo veľmi dobre poznal vrtochy pat­riar­chál­neho starca, ktorý sa vedel rozz­los­tiť až do ne­prí­čet­nosti, ak ho takto rušil pri za­pa­ľo­vaní do fajky. A to malo tú príčinu, že pred mnohými rokmi bol dostal od istého krá­ľov­ského mýtneho úrad­ského krásnu mní­chov­skú fa­jan­sovú fajku, ktorú si cenil práve natoľko, ako svoj zrak. Ján bol ešte vtedy malým chlapcom a strýca naveky domŕzal vša­ko­vými otázkami. Raz si strýc práve za­pa­ľo­val do tej vzácnej za­pe­kačky, keď sa ho malý Janko nenadale na niečo opýtal. Strýc zabudnúc, že má fajku v zuboch, chcel Jankovi od­po­ve­dať, ale tu sa stalo, že milému strýcovi vykĺzla kôstka a dra­ho­cenná fajka bác, na kamennú dlaždicu. Rozbila sa tá veru na tisíc kusov. A malý Janko po tejto nemilej príhode týždeň si nemohol poriadne sadnúť. Tak mu strýc ne­mi­lo­sr­dne vyprášil galoty dlhým pi­pa­sá­rom. Od toho času nebol by v takom čase pre­ho­vo­ril slova, čo by ho bola i vre­te­nica išla pohrýzť.

Za takýchto okol­ností nečudo, že z Janka vyrastlý Ján veľmi dobre si za­pa­mä­tal, že je na­ju­ži­toč­nej­šie mlčať, keď si strýc zapaľuje fajku.

Strýc konečne našiel uhlík a čoskoro celý dymu zakryla jeho tvár, ktorá po nie­koľ­kých dobrých ťahoch na­do­budla zmier­li­vejší výraz.

– Nože sa podívaj, či v tom kulači je ešte za niekoľko glgov? – ozval sa starec po dobrej chvíli, keď už bola mýtnica práve tak zahmlená dymom ako tam vonku.

Ján hbite odložil lampáš a siahol na policu, kde stával obyčajne kulač.

– Je tu ešte niekoľko glgov – vravel Ján, keď si bol kulačom za­žbln­kal popri uchu. Mýtnik si potiahol niekoľko dô­klad­ných dúškov a podal kulač Jánovi.

– Smrkni si aj ty.

Ján vzal kulač, ale záporne po­tria­sol hlavou. – Nie, strýček: nebudem piť.

– To tak nikdy nebude poriadny chlap z teba – hneval sa starec naoko, ale cez oblaku dymu s úľubou pozeral na svojho chovanca.

– Ak budem už tak starý ako ty, strýček, možno že i ja sa dakedy potúžim – od­po­ro­val Ján a položil kulač na policu.

– Och, ty mokrk ho­lo­bradý! Nuž či som ja už takým starcom? – doberal si Jána s po­tla­čo­va­ným úsmevom.

– Nuž veru osem­de­siatka neni zrovná mlá­de­nec­kým vekom – povedal Ján so smiechom a dal sa znova do čistenia za­čmu­de­ného lampáša. Starec chcel Jánovi niečo ko­re­nis­tého zdup­li­ko­vať, ale v tom sa mu zazdalo, ako by počul z diaľky dusot kopýt cvá­la­jú­ceho koňa. Vytiahol fajku z úst a vyšiel pred mýtnicu. Tu už celkom jasne počul dupot konských kopýt, ale vidieť sa nedalo ani na tri kroky.

– Ký čert to môže byť? – vravel si v duchu po chvíľke na­čú­va­nia a potom hlasno zvolal na Jána: – Nože rýchle prines ten lampáš, lebo kýsi čert cvála sem o preteky, ešte nám žrď zláme!

– Že by žrď? – ozval sa Ján medzi dverami s rozžatým lampášom. – Skôr by si väzy zlámal. Medzi tým sa dupot stále blížil a po nie­koľ­kých minútach zarazil jazdec koňa sotva na lakeť od priečnej žrde mýt­nic­kej.

Bol to muž malej, ale za­va­li­tej postavy, zahalený v čiernom plášti. Klobúk so širokou strechou stia­hnutý mal hlboko do čela, takže mu nebolo možné dobre vidieť do tvári. – Hej, nemám čas čakať. Čo okánite obidvaja a ne­z­dvih­nete ten štiap? – zvolal jazdec na mýtnikov a pokynul im rukou ve­li­teľ­sky.

Starec a jeho mla­distvý synovec stáli ako ohromení, ale drsný a ne­úp­rosný hlas zá­had­ného jazdca pri­vie­dol ich do sku­toč­nosti.

Ján vyvážil mýtnu žrď a jazdec skôr hodiac ako podajúc starému mýt­ni­kovi peniaz, zo­stro­žil spe­ne­ného a inovaťou po­kry­tého koňa, ktorý prudko zafŕkal a vy­trie­lil z miesta do cvalu.

Ján sťaby vo sne spustil žrď a mlčky na­sle­do­val starca do mýtnice. – Strýček, to bol on? – ozval sa Ján, keď zaprel dvere za sebou.

– On, synku, on… – pri­sved­čil starec, pri­ky­vu­júc hlavou.

– Tvár som mu nemohol vybadať, ale dobre som si všimol jeho očí. Tak mu svietili ako dva žeravé uhlíky. A keď sa pozrel na mňa, nebol som mocný ani z miesta sa pohnúť… Ešte i teraz mi mráz prechodí špikami.

– Je to hotový diabol… Neraz, keď som dosť rýchle nešiel mu uvoľniť cestu, jed­no­du­cho žrď s koňom pre­sko­čil, ale peniaz vždy zhodil predo dvere. Akiste i teraz by bol tak urobil, keby nemal koňa tak spe­ne­ného – vy­svet­ľo­val starec užaslému Jánovi, ktorý už veľmi mnoho počul o záhadnom jazdcovi od strýca, ale dosiaľ ani raz nemal prí­le­ži­tosti stáť s ním z očí voči.

– A či nevieš, strýček, nič bliž­šieho o ňom? –dozvedal sa Ján dychtivo.

Starec záporne pokrútil hlavou. – Určité nič neviem, ale to viem, že koľko ráz sa tu objaví, zavše sa dozviem o dákej straš­li­vej udalosti. Veď si ich už i ty niekoľko počul.

– Áno, strýček – pri­sved­čil Ján. – Nemyslíš, že je to dajaký panský kurýr?

– Na panského kurýra má pri­pan­skú obyčaj. Ale je možné, že je kurýrom… Áno, je kurýrom, ale krvi a – smrti – povedal starý mýtnik s dôrazom a šiel ku kozubu, aby si našiel nový uhlík do vy­has­nu­tej fajky…


II. Pán Potocký sa chce zmieriť so synom

Pre­špor­ský stoličný fyzikus doktor Albin Maria Be­ne­dik­tus Ko­lo­ní­cius, hoci nebol už zrovna mladíkom, hbite zoskočil zo schodíka ťažkého ces­tov­ného batáru a rýchlo sa uberal svojimi krátkymi a malými nohami do hlavného vchodu re­zi­den­cie jeho osvie­te­nosti pána predsedu sed­mi­pan­skej stolice Joachima Po­toc­kého, ktorý už dva celé týždne ne­opus­til posteľ. On by to bol síce rád urobil, ale nohy mu dajak vy­po­ve­dali službu. Ba čo ešte horšie, keď sa len trochu pohol, nuž išiel od bolesti až zubami škrípať. Lekári i felčiari denne si podávali kľučky panskej re­zi­den­cie, ale hocijako sa snažili starému pánovi pomôcť, nijako sa im to nedarilo. Stavali mu baňky, pri­kla­dali na roz­bo­lené údy pijavice, ale starý pán, pre­kra­ču­júci už druhú mieru rokov, po každom lie­čeb­nom zásahu cítil sa vždy horšie.

Vtedy sa rozhodol jeho syn Fedor poslať do Pre­šporku po chýrneho sto­lič­ného fyzikusa a medikusa Albina Mariu Be­ne­dik­tusa Ko­lo­ní­ciusa, lebo tento úc­ty­hodný učenec pa­ra­cel­su­sov­ského mena mal povesť zna­me­ni­tého lekára, čoho bolo naj­lep­ším dôkazom, že bol často volaný i k cisársko-krá­ľov­skému dvoru do ne­ďa­le­kej Viedne. Jeho lekárske úkony boli len zlatom platené a jeho milosť vedela, ako si tie dukátiky zarobiť a či zaslúžiť.

Keď vošiel na chodbu re­zi­den­cie úsečným gestom grand signora dal sa ko­mor­ní­kom ohlásiť, vy­me­nu­júc mu všetky svoje tituly, že sa úbohému ko­mor­ní­kovi z toho až hlava zatočila.

– Nech ma hus kopne, ak si z toho niečo za­pa­mä­tám – šomral si ináče veľmi zdvorilý komorník Peter pod nosom. Bol už zvyklý na všakové panské tituly, ale taký dlhý, akým sa honosila jeho milosť pán stoličný fyzikus a doktor, ešte dosiaľ nepočul. Zo všetkého toho, čo mu jeho milosť povedali, pamätal sa iba na to, že je to ten doktor z Pre­šporku.

Pán Fedor Potocký, ktorý celé dni trávil pri loži svojho chorého otca, keď počul, že stoličný fyzikus už prišiel, išiel mu naskutku v ústrety, lebo len v ňom skladal nádej, že otcovi pomôže, alebo mu aspoň zmierni bolesti.

– Nech je vítaná vaša milosť – oslovil malého lekára a srdečne mu po­tria­sol ruku.

– Čakám vašu milosť už veľmi ne­tr­pez­livo, lebo chudák otec veľmi trpí.

– Tešilo by ma, keby som mohol jeho osvie­te­nosti pomôcť… Ale to ráči vaša osvie­te­nosť vedieť, že ľudské zdravie a týmbôž život neni mnoho ráz v rukách medikusa – povedal malý mužík s vážnou tvárou a obradne sa uklonil.

– Pravda, pravda – pri­sved­čil Fedor Potocký a viedol medikusa do izby chorého otca.

Medzi tým dosiažil i asistent jeho milosti pána fyzikusa a doktora Kleofáš Durnay, ktorý bol pravým opakom svojho majstra. Bol o dobré štyri hlavy vyšší od neho a mal také dlhé nohy, že len na galoty spot­re­bo­val viac súkna, ako majster na celý oblek. Asistent niesol objemný kufor s ta­jom­nými in­štru­men­tami a celou zásobou liekov, počnúc od har­man­če­ko­vej tinktúry až po kar­mi­na­tívu, ktorú jeho milosť pán fyzikus doktor naj­čas­tej­šie dával svojím vzne­še­ným pa­cien­tom užívať. Bol totiž toho ve­dec­kého náhľadu, že všetko zlé pochodí z brucha. Jas­nej­šie povedané, všetky choroby vznikajú zo za­sta­ve­ných vetrov. Nuž a kar­mi­na­tíva je zna­me­ni­tým pros­tried­kom proti tejto pliage…

Staručký pán predseda sed­mi­pan­skej stolice po prudkých zá­chva­toch si práve driemkal, keď vošli dnu, ale zaraz sa aj prebudil, lebo nohatý asistent jeho milosti potkol sa na ťažkom koberci a rozb­li­kol sa ako ropucha. Ťažký kufor vypadol mu z ruky a spôsobil taký hrmot, ako čo by bol dvacať funtový granát vybúšil upro­stred izby.

– Čo to tu za patáliu? – zvolal bolesťou stia­hnu­tými ústami, lebo bol k pri­cho­dia­cim chrbtom obrátený.

– Uspokoj sa drahý otec; nič sa nestalo – upo­ko­jo­val Fedor svojho otca. – Jeho milosť pán stoličný fyzikus doktor z Pre­šporku prišiel, aby ti pomohol.

– S takým pekelným hrmotom mi vari nepomôže! – zvolal starý pán za­zlie­vavo a umĺkol. Jeho milosť zlostne zmerala ne­ši­kov­ného asis­tenta, ktorý v zmätku nevedel, či si má prv chytiť bradu, s ktorou narazil na roh kufra, alebo sa má po­zbie­rať z dlážky.

– Staňte už, vy dromedár! – zasyčal prin­ci­pál na úbohého asis­tenta a ako čo by sa nič nebolo stalo v okamihu zmenil výraz svojej za­mra­če­nej tvári a so sladkým výrazom pri­stú­pil k loži ne­moc­ného.

– Vaša osvie­te­nosť iste ne­od­mietne, ak sa budem zaujímať o príbeh choroby.

– Choďte k čertu s vašimi otázkami – vybuchol starý pán nevládne. – Všetci sa len vypytujú, ma­dž­go­ria ma a ani jeden mi nevie pomôcť.

Sladko naladená tvár učeného pána do­kto­ris­sima stiahla sa ani po dúšku octa, ale zato sa opanoval, lebo bol už zvyknutý na vrtochy vzne­še­ných pa­cien­tov. A konečne za meštek zlata môže človek s čistým svedomím pre­hl­tnúť i dáke to gro­bian­stvo.

– Och, veď ja nechcem vašu osvie­te­nosť ob­ťa­žo­vať. Naopak. Bol som zavolaný až z Pre­šporku k vašej osvie­te­nosti.

Starý pán niečo zabručal pod fúzmi a potom hlasne dodal:

– Nuž tak mi buďte vítaný a robte, čo uznáte. Medzi tým sa už i asistent po­zbie­ral z dlážky a dal sa odomykať ťažký kufor, aby mohol zaraz poslúžiť prin­ci­pá­lovi, ak by nejaký ten kúzelný in­štru­ment po­tre­bo­val. Starý pán tr­pez­li­vos­ťou mučeníka dal sa pre­hlia­dať, lebo o učenom pre­špor­skom fy­zi­ku­sovi už veľmi mnoho počul, ale dosiaľ ho nepoznal, keďže nebol v živote ešte ani raz chorý.

Fedor so záujmom sledoval lekárove po­čí­na­nie a neušlo mu, že pri počúvaní srdečnej činnosti sa veľmi vážne zatváril. Konečne vedel, že zdra­votný stav otcov je veľmi vážny, ale predsa len choval si v duchu nádej, že sa z ťažkej choroby ešte vystrábi. Ale vidiac usta­ros­tenú tvár lekárovu, stratil i poslednú iskierku nádeje.

– Nuž, čo ste zistili? – zaujímal sa starý pán, keď lekár prestal vy­šet­ro­vať. Otázka zastihla malého mužíka celkom ne­prip­ra­vene.

– Nuž, hm, áno, je to, hm, trocha, ako by som vy­ekšp­li­ko­val, trocha jako, hm, váž­nej­šie, ako som si to spo­čiatku, hm, myslel – od­po­ve­dal lekár roz­pa­čito.

– Z vašej odpovede som sa nič nového ne­doz­ve­del – roz­ču­ľo­val sa starý pán. – A to, čo ste mi povedali, viem sám naj­lep­šie…

– Nuž, hm, áno vaša osvie­te­nosť… Je to, hm, ako by som to povedal, ako, hm, trocha tak zápal pľúc – vy­jach­tal sa fyzikus, zlostne kosiac zrakom po ne­mo­tor­nom asis­ten­tovi, lebo jemu pri­pi­so­val nie priam najp­ria­teľ­skej­šie pri­ví­ta­nie zo strany vzne­še­ného starého pána.

Asistent len na okamih zachytil zlostný pohľad prin­ci­pá­lov a rýchle sklopil oči ako cudná panna a dal sa urov­ná­vať fľašky i kelímky s masťami, ako by od tej jeho usi­lov­nosti záležalo na záchrane ľudského života.

Keďže bol starý pán pre­hliad­kou úplne vy­čer­paný, fyzikus rýchlo mu namiešal zo svojej le­kár­nic­kej zásoby uti­šu­júci pros­trie­dok a podal ho ne­moc­nému, ktorý hneď po jeho požití usnul.

Len čo Fedor zaviedol fyzikusa a jeho asis­tenta do hos­ťov­skej izby, už mu hlásil komorník novú návštevu: –Vaša osvie­te­nosť, jeho milosť pán barón Joachim Komarzs-Komáry chcel by veľmi na­lie­havo hovoriť s jeho osvie­te­nos­ťou pánom otcom. Prichodí vraj zrovna z Budína, kde sa chcel s jeho osvie­te­nos­ťou stretnúť ohľadne nejakej donačnej listiny hri­čov­ského a pred­mier­skeho panstva.

– A či si mu povedal, že je otec ťažko chorý a nemôže nateraz prijímať pra­žiadne návštevy? – pýtal sa Fedor prek­va­pene.

– Povedal som mu to, ale on ako by ma ani nebol počúval – od­po­ve­dal komorník a na­sle­do­val úžaslého Fedora do dvorany, kam bol predtým baróna uviedol.

Fedor nevedel nijak pochopiť, ako sa mohol barón Komarzs odvážiť prísť k ním, keďže už od mnohých rokov panovalo medzi po­toc­kov­cami a ko­marz­sov­cami ne­zmie­ri­teľné ne­pria­teľ­stvo. K tomuto ne­pria­teľ­stvu dal podnet mladší brat Fedorov, Ivan. Stalo sa to takto: Starý pán Potocký chcel, aby sa jeho najm­ladší syn oženil s neterou baróna Komarzsa, Hedvikou Pod­ma­nic­kou, nevediac, že Ivan ešte ako mladý junák zoznámil sa s pre­krás­nou dcérou mo­rav­ského exulanta Václava z Tešína, Anežkou, ktorej pod prísahou naj­väč­šej od­da­nosti sľúbil man­žels­tvo.

Medzi Ivanom a Anežkou vyvinula sa taká veľká láska, že Ivan radšej sa rozišiel s otcom, ako sa vzdať krásnej a nežnej Anežky. Starý pán Potocký pri­ro­dzene nevedel o Ivanovom záväzku a bez jeho vedomia uzavrel s Ko­marz­som sobášnu zmluvu, čo sa čoskoro roz­chý­rilo po všetkých ze­mian­skych kúriách. Jediný, kto nevedel o zámeroch starého pána, bol práve jeho syn Ivan, ktorého bol otec poslal na slávnu uni­ver­zitu pražskú, aby si doplnil práv­nické ve­do­mosti, lebo otec, sám naj­vy­ni­ka­jú­cejší právnik Uhorska, mal s Ivanom veľké plány. Ako predseda sed­mi­pan­skej stolice, naj­vyš­šieho ka­sač­ného súdu Uhorska, chcel Ivana dostať do svojho úradu, lebo si veľmi zakladal na tom, aby rod Po­toc­kých podržal si vplyv u naj­vyš­šieho súdneho dvora, ktorého roz­hod­nu­tia i kráľ musel re­špek­to­vať.

Keď sa Anežka do­zve­dela o zámeroch starého pána, bez meškania poslala zvlášt­neho kurýra do Prahy, aby upo­ve­do­mila Ivana. Bola vtedy ešte takmer len dieťaťom, ale ani na okamih ne­za­ko­lí­sala v sľube svojho miláčka, ktorého práve tak ne­och­vejne zbož­ňo­vala, ako Ivan ju. Ale v tom samom čase vycválal z Po­toč­ného i kurýr jeho osvie­te­nosti grófa Gabriela Po­toc­kého so správou, aby prišiel Ivan bez meškania domov.

Mladý gróf takmer súčasne dostal správu Anežkinu i otcovu a skutočne bez meškania vydal sa na dlhú cestu. Ale nie vari preto, aby splnil otcove prianie, ale aby utvrdil Anežku vo svojej vernosti, obávajúc sa, že Anežka zakolíše pod vplyvom zlých správ a vráti mu sľub. I preto ne­šet­riac peniazmi, vý­men­nými koňmi i vlastným zdravím, snažil sa čím skôr vrátiť sa do Po­toč­ného, pred­stih­núc obidvoch poslov takmer o celé dva dni.

Už bola noc, keď došiel do Po­toč­ného a jeho prvá cesta viedla do domu správcu ot­cov­ského majetku Václava Te­šín­ského, ktorý bol v kruhoch šľach­tic­kých známy, ako najlepší znalec poľ­no­hos­po­dár­stva a ako taký tešil sa ne­zvy­čajne dobrej povesti. Bol pred rokmi sám ma­ji­te­ľom veľkých statkov, ale musel opustiť svoju otčinu, lebo nechcel sa podrobiť svojvôle ci­sár­skeho dvora, ktorá mu vtlačila do hrsti palicu vyhnanca. S troskami majetku, po­zos­tá­va­jú­ceho z menšej čiastky peňazí a ro­din­ných šperkov, utiahol sa so svojou ženou a malou vtedy ešte Anežkou do Po­toč­ného, kde sa čoskoro stal hlavným správcom všetkých majetkov Po­toc­kov­cov. Václav Tešínsky bol nahnutý ešte vždy nad úč­tov­nými knihami, keď bolo na jeho oblok prudko zabúšené. Nebol tým prek­va­pený, lebo veď práve očakával príchod hos­po­dár­skych úrad­ní­kov z okolia, ktorí mali priniesť, čo i v noci správy zo svojho hos­po­dá­re­nia. Preto sa ani nepýtal, kto prichodí a zrovna išiel otvoriť bránu. Ivan takmer klesol únavou zo spe­ne­ného koňa, keď sa brána otvorila. No napnul všetky sily a milo po­zdra­vil užaslého správcu.

– Čím môžem slúžiť vašej osvie­te­nosti? – oslovil Ivana, po­má­ha­júc mu zo sedla. Vedel, že pre Ivana bol do Prahy poslaný rýchly posol, ale o láske svojej dcéry s mladým grófom nemal ani naj­men­šieho tušenia. Najviac ho ale prek­va­pila rýchlosť Ivanovho príchodu.

– Kde je Anežka? – bola prvá otázka vy­čer­pa­ného Ivana a pria­teľ­sky po­tria­sol hlavnému správ­covi ruku.

– Už dávno spí, ale prečo sa vaša osvie­te­nosť zaujíma o ňu? – pýtal sa zas správca ne­chá­pavo.

– Pre mi­lo­sr­den­stvo, zobuďte ju… Musím s ňou hneď hovoriť… – vyrazil zo seba Ivan udych­čane.

Václav Tešínsky poznal Ivana od dectva a ako dobrý znateľ ľudí poznal ho dôkladne, ako čestného muža. I to vedel, že sa čas­tej­šie stretal Ivan s Anežkou pred svojim odchodom do Prahy, ale že by sa bola medzi mladými ľuďmi vyvinula láska, a to taká veľká láska, aká tepala v hrudi obidvoch mladých ľudí, nebol by vedel uveriť. Tešínsky uviedol mladého grófa do svojej pracovne a chystal sa zobudiť Anežku. Ale Anežka v tom sa už i objavila vo dverách a zrovna sa vrhla na smrť vy­čer­pa­nému Ivanovi do náručia.

– Môj drahý…! – zvolala deva, hlad­ka­júc uznojené vlasy Ivanove, ktorý ju jemne celoval na čelo.

Moja najd­rah­šia… – šeptal mladý gróf. Václav Tešínsky vyjavene hľadel na mladých ľudí a dobrú chvíľu nebol schopný slova. Čo by aj nie? Veď mu nebolo neznáme, že starý gróf uzavrel s Ko­marz­sov­cami svadobnú zmluvu a Ivana dal zavolať, aby boli zásnuby čím skôr pre­ve­dené. A hľa! Teraz je svedkom krásneho prejavu tajnej lásky mladého grófa s jeho jedinou dcérou. Ne­chá­pavo pretrel si oči, ako by sa bol chcel pre­sved­čiť, či je to nie sen a až potom sa ozval: – Čo to má znamenať?

Ivan pritúlil Anežku prudko k sebe.

– Čakáme vaše otcovské po­žeh­na­nie… Myslím, že nám ho ne­od­miet­nete – povedal ro­zo­chvene a po­ce­lo­val devu zas na ústa.

Václav Tešínsky znova si siahol na oči, či sa mu to všetko len nesní. Nie, nie; to nemôže byť sku­toč­nosť, aby syn hrdých grófov Po­toc­kých uchádzal sa o dcéru otca bez vlasti bez majetkov. Áno, o dcéru hos­po­dár­skeho správcu vlast­ných a otcových panstiev.

Tu však Anežka objala otca a ro­zo­chve­ným hlasom opa­ko­vala Ivanovu žiadosť:

– Áno, drahý otče… Budeme svoji a preto urob tak, ako to Ivan žiada… Sľúbil mi to už pred rokmi, keď som bola iba dieťaťom, a teraz prišiel, aby svoj sľub splnil…

– Ale dieťa ne­šťastné! – zvolal Václav Tešínsky, pre­be­ra­júc sa z veľkého prek­va­pe­nia. –Či nevieš, že seba i jeho osvie­te­nosť vrháš do ne­šťas­tia? Či nevieš, aký je umienený starý pán gróf? Ak sa dozvie, že ty si príčinou skrí­že­nia jeho plánov, nuž i po druhé stratíme domov!

– I keby sa tak stalo, ako vravíte, nemusíte mať obavy. Svet je veľký a ja sa nebojím pred­sud­kov i od­sú­de­nia zo strany otca. Moja nez­cu­dzi­teľná čiastka po nebohej matke postačí nám, aby sme nemuseli mať starosť o bu­dúc­nosť. A konečne som práv­ni­kom a budem sa môcť uplatniť aj inde ako v Uhorsku – pre­svied­čal Ivan užaslého otca, ktorý duševným zrakom už dobre videl následky, vznik­núce z tohto ne­rov­ného man­žels­tva.

– Osvie­te­nosť, spa­mä­tajte sa! – volal prosebne na mladého grófa.

– Ne­os­lo­vujte ma, otče, viac osvie­te­nos­ťou… Chcem byť vaším dobrým synom a verným mužom vašej dcéry, bez ktorej by som nevedel viac ani chvíľu žiť. Pri­sa­hali sme si lásku a vernosť, a vy, otče, ktorí ste pre svoje pre­sved­če­nie vedeli opustiť i svoj dom i vlasť, nemôžete žiadať od nás, aby sme sa stali kri­vo­prí­saž­níkmi; a práve tak nemôžete zlomiť v nás vieru šťast­ného života, ktorý nás čaká… Skôr sa viem vzdať svojich hodností, majetku i vlast­ného života, ako zrušiť sľub, ktorý ma až po hrob viaže… S otcom si veci sám uspo­ria­dam a vy­svet­lím mu, že sa nemôžem oženiť s takou devou, ktorú ani nepoznám a pri tom som sa už predtým zaviazal Anežke s ne­zru­ši­teľ­nou prísahou – hovoril Ivan s nadšením, aké môže žiariť iba z tvári úprimne za­mi­lo­va­ného mladého muža.

Václav Tešínsky ohromene vypočul mladého grófa a dojato po­tria­sal pre­še­di­ve­lou hlavou: – Nechcel by som vám klásť prekážky do cesty šťast­ného man­žels­tva, ale Anežka je ešte vari dieťa. Neni skúsená a nepozná dosiaľ život – namietal otec, mysliac na následky, ktoré sa hneď dostavia, akonáhle sa gróf Gabriel Potocký dozvie, že sa Ivan uchádza proti vôli otcovej o ruku správ­co­vej dcéry. Poznal umie­ne­nosť starého grófa a bolo mu jasné, že Ivanove roz­hod­nu­tie oženiť sa s Anežkou bude i pre neho osudným. I preto pokúsil sa mladého grófa pre­ho­vo­riť, aby po­slú­chol svojho otca a opustil Anežku. Slová, sa mu veľmi ťažko vy­die­rali z hrdlá, lebo Anežka bola jediným jeho dieťaťom a celá jeho otcovská láska sa na nej sú­stre­ďo­vala a preto nerád by jej bol spôsobil zármutok. Ale márne sa namáhal pre­sved­čiť mladého grófa. Ivan zostal pri svojom roz­hod­nutí. A keď aj Anežka pre­hlá­sila, že nechcela by ani chvíľu žiť, ak by nemala byť Ivanovou ženou, Václav Tešínsky konečne privolil a dal milencom žiadané otcovské po­žeh­na­nie.

Na druhý deň bolo v re­zi­den­cii Po­toc­kých oprav­divé božie do­pus­te­nie, keď sa Ivan otcovi zveril so svojou láskou. Starý gróf išiel sa hnevom pominúť, lebo nebol zvyknutý, aby sa jeho priania ne­spl­nili do po­sled­ného písmena.

– Vydedím ťa a zapriem ťa, že si mojim synom, ak mi tú hanbu urobíš a nevezmeš si Hedviku! – kričal gróf celý bez seba a päsťami udieral do stola.

– Nemôžem svoju prísahu zrušiť – ospra­vedl­ňo­val sa Ivan. – A konečne za­snú­bili ste ma bez môjho vedomia – namietal vytrvale.

I jeho starší brat Fedor pokúsil sa Ivana pre­ho­vá­rať, ale i jeho prímluvy zostali ne­spl­nené. – Tak sa mi prac z očí! Nikdy viac nechcem o tebe ani slova počuť a nechcem vedieť, že si mojím synom! – zvolal starý gróf a prudkým gestom ukázal Ivanovi dvere.

– Je mi veľmi ľúto, že si sa rozhodol takto, ale ani za túto cenu sa nevzdám Anežky – od­po­ve­dal Ivan smutne a so sklo­ne­nou hlavou opustil otcovu izbu.

Fedor išiel za vyhnaným bratom a snažil sa Ivana vrátiť k otcovi, ale Ivan, ako pravý Potocký, zotrval na svojom roz­hod­nutí. Bratia sa dojemne roz­lú­čili a Ivan, vysadnúc na koňa, odcválal k domu Václava Te­šín­skeho.

– Teraz som vám už rovný – povedal zatrpklo budúcemu tesťovi. – Otec ma vyhnal ako pra­ši­vého psa!

– Vedel som to – prikývol Tešínsky usta­ros­tene. – Ba i to viem, že zanedlho i nás ten samý osud stihne, lebo jeho osvie­te­nosť pán gróf bude mňa a Anežku činiť zod­po­ved­nými za vašu ne­ú­stup­či­vosť.

Ešte to ani ne­do­po­ve­dal, už sa prihnal z kaštieľa rýchly posol po správcu, aby sa ihneď dostavil k starému grófovi.

– Či som to dobre ne­pred­ví­dal? – povedal Ivanovi, sadajúc na koňa. A skutočne, keď sa po hodine vrátil z kaštieľa, už nebol viac hlavným správcom panstva Po­toc­kých. Starý gróf ho zbavil služby a rozkázal mu, aby čo naj­rých­lej­šie opustil Potočné i s rodinou.

Anežka bola smutnou správou Ivanovou i otcovou zdrtená, ale veriac Ivanovmu sľubu, ne­strá­cala nádej v šťast­nejší obrat v ich pohnutom živote, a ute­šo­vala Ivana i svojho otca, netušiac, koľko trpkostí im krutá sudba pri­pra­vuje… Ešte v ten deň opustili Potočné, lebo starý gróf vo svojom bez­medz­nom hneve bol by býval schopný svojimi haj­dúchmi a dra­bantmi násilne vy­sťa­ho­vať správcu a jeho rodinu.

Na návrh Ivanov, rodina Te­šín­skych usadila sa v Trenčíne, zakiaľ si ne­u­spo­riada svoj majetok, ktorý mu zostal po matke. A aby nebol svojmu na­hne­va­nému otcovi v ceste, rozhodol sa opustiť po sobáši Uhorsko a trvalo sa usadiť v Tešíne. Barón Komáry zúril až do ne­prí­čet­nosti, keď sa dozvedel o od­miet­nutí jeho netere a umienil si, že pre túto pohanu zničí nielen Ivana, ale bude sa kruto mstiť i na všetkých Po­toc­kov­coch. A aby svoj sľub pomsty splnil, hneď vyslal niekoľko svojich zvedov, aby vy­slie­dili bydlište Ivanovej nevesty.

Zvedi vykonali svoju po­vin­nosť a barón Komarzs-Komáry s dia­bol­ským úsmevom na tlstých a zmy­sel­ných gambách rozhodol sa hneď aj konať. Ľahko mu bolo akú­koľ­vek podlosť a ne­zá­kon­nosť previesť, lebo veď bol ob­klo­pený spo­ľah­li­vými ľuďmi, ktorí by boli bývali schopní za hmotnú odmenu po­v­raž­diť i ne­mluv­ňatá. Naskutku dal zavolať hradného kapitána Dóczyho z Hričova a zosnoval s nim plán únosu Ivanovej nevesty, pre­krás­nej Anežky. A aby sa únos zdaril, sám sa pobral do Trenčína a ubytoval sa so svojím sprie­vo­dom v hostinci na Sihoti, kde bývala Anežka so svojim otcom.

Keď po­mstych­tivý barón uvidel Anežku, pre­kvi­ta­júcu mla­dist­vou pa­nen­skou krásou, na prvý pohľad zahorel k nej ne­skrot­nou túžbou chlípnej žia­dos­ti­vosti, ktorá ho zrovna za­mra­zila, keď si pred­sta­vil krásnu devu vo svojej náručí.

– To mi bude sladká i užitočná pomsta, – po­šom­rá­val si, spokojne sa zubiac, lebo vedel, že cez krásnu nevestu bude môcť Ivana naj­ľah­šie a naj­cit­li­vej­šie zraniť. Plán únosu bol veľmi dôkladný a bol by sa i zdaril, keby nebol Ivan v naj­váž­nej­ších oka­mi­hoch podlé zámery barónove svojim ne­oča­ká­va­ným prí­cho­dom zmaril. Dvaja drabanti z posádky kapitána Dóczyho totiž ne­naz­dajky napadli Václava Te­šín­skeho a Anežku v hos­tin­skej izbe, zviazali ich, zapchali im ústa a chceli ich vyniesť do ba­ró­novho koča, ktorý stál na cestu pri­pra­vený neďaleko hostinca. Ale v týchto osudných chvíľach vrátil sa Ivan do Trenčína a pri­sti­hol dra­ban­tov práve, keď svoje obete chceli odniesť do koča. Obidvoch únoscov Ivan ťažko zranil a ich zajatcov vy­slo­bo­dil. Barón Komarzs-Komáry, ktorý cez oblok bol svedkom zma­re­ného únosu, išiel sa hnevom pominúť a naskutku rozkázal ka­pi­tá­novi

Dóczymu, aby navždy umlčal zra­ne­ných dra­ban­tov, lebo sa obával, že budú polapení a mohli by zradiť, na čí rozkaz chceli únos previesť. Kapitán Dóczy sve­do­mito vykonal barónov rozkaz, lebo na druhý deň bec­kov­skí rybári vylovili z Váhu dve do­ria­dené mŕtvoly mužov, ktorí boli tak straš­livo do­ria­dení, že by ich ani vlastná mať nebola poznala.

Ivan po tejto príhode hneď opustil Trenčín i so svojou nevestou a s jej otcom, lebo vytušil, že za týmito ná­stra­hami stojí mocný, veľmi mocný ne­pria­teľ.

Barón Komarzs-Komáry dal sledovať Ivana i na ceste až po Žilinu, ale tam barónovi zvedovia stratili akú­koľ­vek stopu.

Hnev barónov teraz obrátil sa s celou ži­vel­nos­ťou proti starému grófovi Po­toc­kému a jeho naj­star­šiemu synovi Fedorovi, ktorý po odchode hlavného správcu Václava Te­šín­skeho musel prevziať vedenie celého roz­siah­leho hos­po­dár­stva v Potočnom i na širokom okolí.

Za sto­lič­ných haj­dú­chov pre­ob­le­čení barónovi drábi nie­koľ­ko­ráz napadli dediny, patriace Po­toc­kov­com. Naj­zá­mož­nej­ším sed­lia­kom uniesli dcéry, ozbíjali úbohých pod­da­ných a vypálili im stavania, aby hnev sed­lia­kov a želiarov obrátili na grófov Po­toc­kých.

Ľud, i beztak dež­mo­vaný vr­ch­nos­ťou, stolicou i kráľom, nevedel si v zú­fals­tve čo počať, ale zrelo bol pre­sved­čený, že po­toc­kovci ne­prip­ra­vili im toto peklo za života, a snažil sa brániť proti zboj­níc­kym výpadom ako vedel. Motykami, kosami bránil sa proti zboj­ní­kom a pri jednom takom výpade podarilo sa im nie­koľ­kých lú­pe­ži­vých haj­dú­chov zajať. Ako verní slu­žob­níci svojho pána, nechceli zradiť, kto ich poslal do osád Po­toc­kov­cov, ale škripec a špa­niel­ske čižmy otvorili im ústa a v straš­li­vých mukách priznali, že sú v službách Komarzs-Ko­má­ry­ov­cov.

Od toho času po­toc­kovci zriadili si vo všetkých krajoch svojich panstiev obranné oddiely a zne­mož­nili ďalšie zločinné výpravy Komarzs-Ko­má­ry­ov­cov, čo malo veľkú odozvu i na kra­jin­skom sneme, lebo starý gróf Gabriel Potocký pohnal baróna Komarzs-Komáryho ťažkými žalobami až pred kra­jin­ský snem. Ale ra­fi­no­vaný lúpeživý rytier vedel sa vymotať i z ťažkých žalôb, zvá­dza­júc vinu na ne­zod­po­ved­ných bandúrov, ktorí si chceli vraj nazbíjať len pre seba, bez naj­men­šieho vedomia jeho milosti pána baróna.

Preto nie div, že bol gróf Fedor Potocký tak veľmi prek­va­pený od­váž­nos­ťou baróna Komarzs-Komáryho, že sa odvážil do po­toc­kov­skej re­zi­den­cie.

– Okolo donačnej listiny hri­čov­ského panstva mám nejaké ne­do­ro­zu­me­nie s okolitou búrnou sedľačou, a preto by som rád s jeho osvie­te­nos­ťou pánom otcom pre­ho­vo­ril – povedal barón nasládle a otrčil svoju ruku k Fedorovi.

Ale Fedor, ako by nebol videl barónovu pravicu, síce zdvorilo, ale veľmi chladne od­po­ve­dal barónovi: – Je mi ľúto, ale otec vašu milosť nemôže prijať, lebo je ťažko chorý… A po mnohých dňoch iba teraz trochu zdrie­mol…

– No, veď ja už počkám, až sa prebudí – vravel barón na­pŕh­lene, lebo ho na­hne­valo, že mu Fedor nepodal ruku.

– Škoda by bolo čakať vašej milosti… Otec by vás neprijal; a keby vás i bol ochotný prijať, ja sám by som to ne­pri­pus­til! – odsekol Fedor barónovi rozhodne a na znamenie, že nemieni s barónom ďalej hovoriť mierne sa uklonil a zamieril k bočným dverám.

Komarzs-Komáry zrudnul ako moriak a uchopiac svoj kalpak priamo sa vyrútil druhými dverami, ktoré mu Po­toc­kých komorník otvoril na znamenie, že ne­ví­ta­ným hosťom iba za dverami je miesto.

– Túto pohanu oľu­tu­jete! – hrozil sa barón so zaťatými päsťami, keď si vysadol na svoj batár a v jeho čiernej duši snovali sa plány najk­ru­tej­šej odvety…


  
   III. V moci čierneho upíra
  

  
   V jarných dňoch roku 1720 bol po celom Uhorsku rozhlásený cisársky patent uhorského kráľa a rakúskeho cisára Karola III., že stoličné úrady musia v čase najkratšom previesť po piatich rokoch už druhý súpis ľudu i pozemných majetkov, lebo cisárska komora naliehavo potrebovala zvýšiť dane, keďže stále vojny s Turkami a Rákocziho kurucmi úplne vyčerpali ríšsku pokladnicu. Správa vyvolala medzi poddanými pochopiteľný poplach, lebo veď už i dosiaľ klesali pod bremenom povinných deviatok, desiatok a všakových iných mimoriadnych poplatkov, nehľadiac ani na to, že zemepáni stále viac a viac roboty vyžadovali na úbohých poddaných. Ale ani zemepáni nezostali ľahostajnými k ohláseným súpisom, keďže videli v nich akýsi útok na svoje výsady, tak žiarlivo chránené proti vzrastajúcej moci cisárskych komôr, ktoré začali načierať i do vrecák pánov zemanov a výsadovej šľachty. Prvým, ktorý sa živelne pobúril proti súpisu majetku, bola práve jeho milosť pán barón Komarzs-Komáry, lebo jeho by boli, ako poľského, ale zmaďarizovaného prisťahovalca veľmi citeľne postihli nové nariadenia. V duchu vtedajších časov si totiž svojvoľne privlastnil niekoľko sessií od sedliakov i slobodášov okolia Veľkej Bytče. A keďže sa v prvom rade vzťahoval súpis na sedliacke sessie i urbáre, jeho milosť snažila sa dajak vykĺznuť z povinností, ktoré predpisovali staré mravy, aby šľachtic alebo zeman dali v prípade potreby otčine všetky možné žertvy.
  

  
   – Tisíc hrmených – zabohoval barón, rozhadzujúc svojimi neobyčajne veľkými rukami: – Nuž či my páni máme doplácať na cisársky dvor?! Či nevylievame svoju drahocennú krv v obrane vlasti?! – Sessia zhromaždených šľachticov a zemanov od Trnavy až po Užhorod privolalo hromové „Vivat!“ až sa silne stavané múry hričovského zámku otriasli.
  

  
   Jeho milosť totiž bola zvolala všetkých svojich priateľov na sessiu, ako vyzrieť na cisárskej komore. – Od poddaných budú zas vyberať všakové stoličné a krajinské dane, a čo my potom máme vari chodiť po pýtaní? – pridal sa k barónovmu prejavu Ján Széchy, ktorý bol známy ako najväčší dráč poddaných. Vlastenectva mal zavše plné ústa, ale keď to prišlo do tuhého, nepreložil ani krížom slamy.
  

  
   – Naša šľachetná krv je čochvíľa obetovaná na oltár vlasti! – kričal ako zmyslov zbavený, hoci sám vedel, že len jeden jediný raz vylial asi pol žajlíka krvi. Ale i to nie pri obrane vlasti proti Turkovi, ale vtedy, keď ho jeho sused Oponský pristihol pri svojej žene.
  

  
   Vivat! – vivat! – privolávali i tomuto podarenému obrancovi vlasti páni bratia rovnodušne. Čerta sitnianskeho im záležalo na tom, či pán brat Széchy vylial len po žajlíka krvi pre vlasť, alebo pre dajaké záletnícke chúťky. Čert vzal pravdu! Hlavné je dokazovanie, čo by i zemetrasnými cigánstvami pravdu zemana.
  

  
   – Ale veď sa musíme páni bratia ujať i našich poddaných! – pridal sa hlučne k predošlým rečníkom mokraďský Abafy: – Nesmieme predsa dopustiť, aby ich cisárska komora vycicávala! – dodal farizejským vykrúcaním očí. – Tak je, vivat! – Áno, nesmieme to dopustiť za nijakých okolností! – pridali sa ešte hlučnejšie k nemu ostatní páni bratia. No bodaj by aj nie! Ak bude museť sedliak platiť i cisárskej komore vyššie dane, čo by zostalo pánom bratom? Nie, nie, to sa nesmie dopustiť, lebo prvšia je košeľa ako kabát!
  

  
   Za štrngotu pohármi si páni bratia prikyvovali a uisťovali sa navzájom, že ukrátením sedliaka by bol v prvom rade poškodený zemepán. Čo po vlasti a jej tisíc starostiach a strastiach. Najprv je vlastné hrdlo a bruško a čo zostane, poručeno Pánu Bohu, nech to sedliak dá pre vlasť.
  

  
   Či už zostane niečo pre neho alebo nie, to neni starosťou zemepána. V takomto duchu prúdil hovor, usilovne zalievaný dúškami pravého samotoku, ktorý boli vari pred pol rokom drabanti jeho milosti pána baróna Komarzsa-Komáryho ozbíjali od košických kupcov pri Strečne. Prirodzene nešli na kupcov v parádnych drabantských uniformách jeho milosti, ale v sedliackom preoblečení, aby sa mohli kupci požalovať v Žiline, že boli ozbíjaní zbojníkmi v halenách a v krpcoch. Ale márne sa zháňali žilinskí hajdúsi po dákych hôrnych chlapcoch, ktorí sa mali dopustiť tohoto zbojstva. Márne uštvali kone i seba, nenašli tí veru ani najmenšej stopy po nich, lebo než našli furmani zviazaných a dokaličených kupcov, už sa vínko chladilo v pivnici hričovského zámku. Pánom bratom išlo vínko očividne na úžitok, lebo sa dohodli cisársku komoru veľmi vtipne ošmeknúť. Bol to zas pán barón Komarzs-Komáry, ktorý navrhol, aby si zemepáni vzali do prenájmu sedliacke sessie a aby svoje poľnosti dali zas sedliakom.
  

  
   – Ani sto stoličných vyslancov sa v tom nevyzná – dôvodil barón a ostatní páni bratia boli zrovna vo vytržení. – Vrana vrane očí nevydľube – pokračoval Komarzs-Komáry vo svojich vývodoch. – I bodaj, že by aj, veď prídu majetky a ľud popisovať vyslanci zo susedných stolíc; i tí sa čerta vyznajú v našich majetkových pomeroch. A potom, ktože budú tí popisní komisári? Verte, milí amícenkovia, že zas len naši páni bratia, ktorí už zažmúria oči, keby sa im naše údaje zrovna nepozdávali. A či myslíte amícenkovia, že sa snáď budú dopytovať sedliak ov, či je to s tou sessiou tak, ako to my udáme. Ej verte, že sa šľachtická a zemianská krv nikdy nezapredá. – Nezapredá, vivat! nikdy nezapredá! – volali všetci a jeho milosť pána baróna podľa dobrého starého zvyku zaraz zodvihli na plecia a ponosili ho za súhlasného revu po tereme. Barónovi svietili oči od nadšenia i od značného množstva lacného tokajského samotoku, ktorý dal tak štedro nalievať pánom bratom. Bol sám so sebou úplne spokojný, a bol by sa najradšej potľapkal po pleci, že z pánov bratov on jediný našiel liečivú masť na ubolené zemepánske dušičky, ktoré chcela nenásytná cisárska komora tak bohaprázdne vykoristiť. Ako ho tak podpití zemepáni vláčili na svojich vlasteneckých pleciach, v tom vošla do hodovne dcéra kastelána Márayho, drabálne urostlá Eva a významne pokývla barónovi, že mu chce niečo dôležitého oznámiť.
  

  
   – Ajhľa! Čo že to za holubicu priletela sem? – zvolal záletný Ján Széchy, ktorý bol už podnapitý. Na jeho zvolanie niekoľkí zemani, ktorým sa neušlo tej cti, aby jeho milosť pána baróna ponosili na svojich pleciach, hbite priskočili k Eve a hocijak sa bránila, popadli ju na plecia a niesli ju k barónovi za ohlušujúceho revu ako dajakú vojnovú trofej. Ale ďaleko s ňou nedošli, lebo Eva, brániaca sa zubami nechtami, dajak stratila rovnováhu, a slávnostne ju nesúci urodzení páni bratia tiež už boli vínom premožení. A tak sa stalo, že milá Eva ako hnilička spadla. To všetko by nebolo bývalo tak zlé, keby kastelánova dcéra v takej pocte, akú jej urodzení páni pripravili, bola sa rozbliakla na dlažbu. Stalo sa však niečo horšieho. Zemani, nesúci Evu, boli totiž veľmi blízko k druhej skupine pánov bratov, nesúcich jeho milosť pána baróna, a Eva, vážiacia dobrých deväťdesiat libier, spadla priamo medzi nich. V okamihu celá vznešená spoločnosť i s jeho milosťou pánom barónom váľala sa po dlážke, dooblievanej vínom i nepríjemnými výplodmi slabších žalúdkov, ktoré sa zas podľa zemanských dobrých zvykov len v prípade dosť času vyprázdňovali oblokmi hodovne. Nie potom div, že boli všetci, ako by ich bol zo zámockej stoky vytiahol. Ktorí ešte ako dobrí… Odniesli to iba s doriadenými šatami, ale jeho milosť pán barón pri nečakanom páde narazil hlavou na roh ťažkého dubového stola a dôkladne si ráčil uderiť nádobu svojho ostrovtipu.
  

  
   Bručanie nevôle a stonanie jeho milosti zamenilo nadšené volanie urodzených pánov bratov, zberajúcich sa z usmoklenej dlážky, ktorí rýchlejšie, ktorí pomalšie, podľa toho, ako kto vládal. Prvá bola na nohách Eva kastelánovie, ktorá si síce občas tiež rada prihla, ale tento raz bola úplne pri vlastnej vláde, lebo práve opatrovala chorú barónku. Nebola to síce choroba nezvyčajná, ale očakávala práve prvorodzeňa, čo pri jej útlej postave zavdávalo príčiny k obavám, lebo zámocká pani chvíľami blúznila a často nepoznávala ani svoje služobníctvo.
  

  
   Jeho milosť pána baróna Eva pomohla na nohy a musela ho dobrú chvíľu podržať, než si udržal rovnováhu, ktorú mu množstvo vína i silný úder na hlave spôsobili.
  

  
   – Vaša milosť, vaša milosť – šeptala udychčaná Eva barónovi do ucha. – Stalo sa strašlivé nešťastie…
  

  
   – …a k tomu ešte také hnusné! – pretrhol ju barón, hmatajúc si jednou rukou nabehnutý pupák na temene hlavy a druhou rukou zoškrabujúc z parádnych uhorských šiat nepríjemné plody slabých žalúdkov. – Strašlivá vec sa stala… – opakovala Eva teraz už hlasnejšie.
  

  
   – Kap do pekelnej matery, veď to sám vidím a cítim! – skríkol na Evu, nenechajúc ju dovravieť. Ale Eva nedala sa odbyť. – Jasná pani dali život zdravému chlapčekovi, a… – Hurrá, vivat! To musíme zapiť! Nech žije šťastný otec a jeho vzácny potomok! – zahrmeli blahoželania veľkou hodovňou a všetci hostia hrnuli sa k hostiteľovi, aby mu blahoželali k prvorodenému synovi. – A potom, že sa strašlivá vec stala, che, che, che – rehnil se Széchy na celé ústa a oblapil Evu okolo krku. Ale Eva zlostne odsotila od seba dolípajúceho zemana a znova sa obrátila k barónovi, ktorý sa od radosti nevedel, kam podieť. Roky a roky túžil mať mužského potomka a hľa, teraz bola jeho túžba splnená.
  

  
   – Tak syn… tak predsa syn, vravel natešene a obidvoma rukami prijímal blahoželania zhromaždených zemanov a šľachticov.
  

  
   – Ale stalo sa aj veľké nešťastie – opakovala Eva po tretie s vážnou tvárou.
  

  
   – Snáď zomrel? – skríkol barón vzrušene na Evu.
  

  
   – Ach nie, je živý a zdravý, ale jasná pani po pôrode zošaleli… Keď sme jej podali prvorodeniatko, chceli ho jasná pani uškrtiť. – Keby bola jasná strela padla medzi opitú spoločnosť, nebola by vyvolala také vzrušenie, ako táto tragická novina. Barón sa zapotácal a meravo hľadel na posolkyňu. Vedel síce, že v poslednom čase javila jeho žena známky choromyseľnosti, ale lekári pripisovali to iba tehotenstvu, uisťujúc ho, že po pôrode nastane uzdravenie. – A či neublížila môjmu synkovi? – opýtal sa Evy akosi neprítomne. – Eva záporne potočila hlavou: – Nie vaša milosť… Vytrhla som ho jasnej panej.
  

  
   Nastalé mĺkve ticho prerušil barón, vidiac, že sa hostia pripravujú na odchod.
  

  
   – Len zostaňte páni bratia. Ja sa čoskoro vrátim, len sa podívam na môjho synáčika.
  

  
   – Ale stav jasnej panej – namietol Abafy.
  

  
   – Nebude to také vážne. A konečne radostná správa ďaleko prevažuje i tie najsmutnejšie – povedal barón odo dverí a nasledovaný Evou kastelánovie opustil hodovňu. Jeho čierna duša nebola nijak pohnutá trúchlivým stavom úbohej ženy, ktorú nikdy nemiloval. Oženil sa s ňou len preto, aby získal s ňou veľké majetky, ktoré dostala do vena a išlo mu tiež i o to, že sa sobášom dostal do rodiny mocných rakovskovcov, ktorí ovládali veľkú čiastku stredného Považia. Nešťastná Maria čoskoro spoznala svoj omyl v láske, ale vtedy už bolo neskoro. Bola pripútaná k mužovi, ktorý jej nikdy neprejavil opravdivú manželskú lásku, po čom tak nesmierne túžila. Nebola krásavicou, ale tento nedostatok hojne nahradili jej vzácne duševné vlastnosti: jemnosť, nežnosť a ušľachtilosť. Aké nesmierne muky vytrpela, keď si uvedomila, že sa stala obeťou chamtivosti barónovej, ktorý ju považoval len za posteľnicu a za prostriedok svojich cieľov. V prvom roku manželstva mala ešte nádej, že sa barón zmení, ale z roka na rok stával sa k nej chladnejším. A keď mu raz vytýkala jeho chovanie, vysmial sa jej do očí.
  

  
   – Nuž či myslíš, že ty si na svete jedinou ženou? Cha, cha, cha!
  

  
   Od tejto chvíle stávala sa trudomyseľnou, lebo barónov výsmech zlomil jej citlivú dušu. Zato však mlčky znášala svoj smutný údel, hľadajúc útechu v tajnom podporovaní utláčaných a kruto prenasledovaných poddaných. Áno, musela to robiť tajne, lebo Čierny barón, ako ho nazývali jeho poddaní, nebol by strpel, aby niekto z jeho zámku prejavil k ľudu nejaký skutok milosrdenstva.
  

  
   Často za večerného šera, pod zámienkou prechádzky so svojou vernou komornou, ktorú si na zámok priviedla z rodičovského domu, opustila zámok, aby ponavštevovala svojich chránencov, žijúcich v Podhradí a dobrými radami i peniazmi pomáhala znášať ich trpký život. Nebolo tej chorej ženy, decka i kútnice, aby ich aspoň raz nebola navštívila a obdarovala. Ale neobišla mil poddaných, ktorých pre všakové maličkosti nemilosrdne dokatovali zámockí drabanti. A takýchto nešťastníkov bolo dosť a dosť.
  

  
   Mnohí poddaní boli by už dávno išli pozabučky, aby sa pomstili za neznesiteľné príkoria, ale dobrá duša a zlaté srdce nešťastnej barónky pútali ich k rodným zrubovým chalúpkam. Jej milí pohľad a láskavé slová pôsobili na ich telesné a duševné muky ako liečivý balzam. A keď boli v pokušení utiecť do hôr, iba zaťatými päsťami pohrozili k zámku. Barón dlhý čas nevenoval pozornosť častým večerným vychádzkam svojej ženy, ale po čase nezostalo mu neutajené, prečo barónka tak často opúšťa zámok. Dozvedel sa to od svojho priateľa Súľovského, pána susedného zámku, s ktorým často poriadal barón nepopísateľné orgie, raz v hričovskom zámku, inokedy zas v kaštieli pána Súľova, Hradnej, Jablonového a Predmieru. Len to nevedel si barón nijak vysvetliť, odkiaľ má barónka peniaze, lebo veď nikdy nepýtala nič od neho a kľúč od pokladnice bol stále u neho, nevydajúc ho nikomu a nikdy z rúk. Keby sa bol však pozrel do klenotnice svojej ženy, ktorá bola už takmer úplne prázdna, bol by ľahko dovtípil, odkiaľ má barónka peniaze. Všetky svoje rodinné šperky, ktoré si z rodičovského domu priniesla, boli po kuse predané žilinským klenotníkom. Ale na šperky, ktorými ju barón ešte v zásnubách obdaroval, nesiahla. Dal svoju ženu tajne sledovať Evou kastelánovie, ale tá mu vedela len potvrdiť správu Súľovského, že barónka navštevuje poddaných a obdarúva ich peniazmi. Ináče barónka za rok len niekoľko ráz opustila zámok, ale vtedy bola obklopená barónovými dôverníkmi, ktorí v počínaní zámockej panej či už v Žiline alebo v Bytči nič podozrivého nespozorovali. Ale Eva sa dovtípila a aby sa barónovi zavďačila, začala sledovať dôvernú komornú zámockej panej. Neušlo jej totiž, že pannina komorná z času na čas chodieva do Žiliny. Skrslo v nej podozrenie, že táto dôvernica barónky z neznámych prameňov zásobuje zámockú paniu peniazmi. So svojím podozrením zverila sa barónovi, ktorý poveril Evu, aby z komornej Anny nespustila očí. A keď sa komorná pri najbližšej príležitosti pobrala do Žiliny, Eva ju sledovala. Podozrenie, že komorná Anna je sprostredkovateľkou peňazí, bolo v nej utvrdené, lebo vystriehla barónkinu komornú, keď vošla do klenotníckeho obchodu Hornianského a zanedlho sa z neho vrátila s koženým meštekom drobných mincí. Eve nebolo viac treba. Dala hneď priahať a prikázala kočišovi, aby čo najrýchlejšie hnal. Barón pochválil a obdaroval Evu. Potom rozkázal veliteľovi stráže padacieho mostu, aby mu barónkinu komornú hneď po návrate zo Žiliny priviedol a nedovolil, aby sa so zámockou paňou prv stretla. Mal úmysel cez komornú usvedčiť svoju ženu.
  

  
   Komorná Anna pri odchode z klenotníckeho obchodu spozorovala, že ju kastelánovie Eva špehuje a teraz jej zišlo na myseľ, že v poslednom čase jej bola dôvernica zámockého pána neustále v pätách. Aby nespôsobila svojej milovanej panej nejakú nepríjemnosť, rozhodla sa k nevinnému úskoku, aby ušetrila svoju trpiacu veliteľku od výčitiek bezcitného pána. A preto zaraz sa vrátila ku klenotníkovi Hornianskému, ktorému nebola neznáma šľachetnosť hričovskej zámockej panej a zverila sa mu so svojimi obavami, prosiac ho o radu a pomoc. Klenotník ochotne prisľúbil úplnú mlčanlivosť a poradil Anne, aby za predaný klenot utŕžené peniaze presypala do iného mešteka a meštek, opatrený erbom zámockej panej, naplnila bezcennými sklenenými guľôčkami, z ktorých si sedliacke devy ozdobovali party. Anna zaďakovala klenotníkovi a poslúchla jeho radu. Teraz bolo už len na nej, ako vpašovať meštek s peniazmi do Podhradia, aby to kočiš nespozoroval. Ale nebola by bývala ženou, aby si nebola vedela poradiť. Po nákupe všakových drobností so spokojnou dušou sadla na kočiar, lebo teraz už si bola celkom istá, že zámockej panej nespôsobí nepríjemnosť. A keď sa doviezla na zámockú cestu, obrúbenú kríkmi, rýchle sa vyhla z kočiara a meštek z peniazmi opatrne hodila do hustého šípového krídla. Od tej chvíle ako by jej bol žernov spadol zo srdca a v duchu sa tešila, že sa jej podarilo všetkými masťami mazanú Evu a jej nešľachetného pána preľstiť. V očiach jej zahral šibalský úsmev, keď ju hneď za bránou oslovil veliteľ stráže zámockej brány, aby ho hneď nasledovala k jeho milosti pána baróna. Anna sa očistom priečila vykonať rozkaz zámockého pána, tvrdiac, že príde zaraz, len odovzdá jasnej panej nakúpené drobnosti. Eva, ktorá bola ukrytá za stĺpom arkády, škodoradostne sa uškľabila a pohľadom ostrovida sledovala každý pohyb barónkinej vernej služobkyne, ktorú zo srdca nenávidela, lebo Anna opovrhovala ňou. Za roky pobytu v zámku Anna mala príležitosť dôkladne nazrieť do skazenej duše kastelánovej dcéry a vyhýbala sa jej ako morom nakazenej, hovoriac s ňou len v nevyhnutných okolnostiach.
  

  
   Keď Anna konečne poslúchla výzvu veliteľa stráže, akoby bezďačne zabudla na sedadle koča meštek so sklenenými guľôčkami a zatváriac sa urazene, nasledovala veliteľa stráže do pravého zámockého krídla, ktorý obýval barón Komarzs-Komáry. Zakiaľ veliteľ stráže viedol Annu tmavým schodišťom pre služobníctvo, zatiaľ Eva o zlomkrky bežala hlavným schodišťom, lebo jej neušlo, že Anna nechala na sedadle koča práve ten meštek, ktorý videla u nej pri opustení klenotníckeho obchodu. A keďže mala kedykoľvek voľný prístup k barónovi, bez ohlásenia vošla do jeho prepychovej komnaty a povedala mu, čoho bola pred chvíľou svedkyňou. Barón pochválil jej obozretnosť a vypustil ju bočným vchodom, aby sa nemusela stretnúť s Annou, ktorú vzápätí ohlásil barónov komorník Franc. – Čo si konala v Žiline? – pýtal sa jej barón, sotva prijmúc jej pozdrav.
  

  
   –Či som tam niečo zlého vykonala, vaša milosť pán barón? – odvetila Anna s otázkou, tváriac sa poľakane.
  

  
   – To netvrdím, ale chcem vidieť, počo si tam cestovala? – pýtal sa komornej znova, vytiahnuc obrvy až do pol čela. – Nakupovala som rozličné drobnosti pre jasnú paniu barónku, vaša milosť pán barón.
  

  
   – A či si tam nič nepredávala? – tázal sa jej teraz už prísne, zabodnúc sa pohľadom do očí Anny. – Aha, – blyslo v mysli Anny, – Eva už vykonala svoju povinnosť. – A tváriac sa, akoby poľakane sklopila oči, lebo nebola zvyklá luhať a obávala sa, že by jej barón pravdu vyčítal z očí. – Neviem, vaša milosť, pán barón, čo by som ja vedela predávať – povedala nesmelo. – Kupovala som len nejaké maličkosti pre seba a pre jasnú pani barónku.
  

  
   – Táááák? – pretiahol barón a pristúpil k Anne s päsťami oprenými na kĺboch. – Naskutku mi ukáž, čo si nakupovala! – Anna rozviazala uzlík a rozložila pred baróna celý svoj nákup. – A či si nič iného nemala u seba? – inkvizoval ju barón so vzrastajúcim hnevom.
  

  
   – Nepamätám sa, – odpovedala Anna placho. – Mna, zaraz to uvidíme, – povedal barón výsmešne a pokynul Anne, aby ho nasledovala na zámocké nádvorie. – A toto je čo? – skríkol barón na Annu, ukazujúc na kožený a erbom barónky ozdobne vyšívaný meštek na sedadle kočiara. – Ach, ako som povďačná vašej milosti, pán barón, – zvolala Anna nadšene. Ale barón verný svojmu zvyku, pretrhol ju v reči. – Čoooo? – pretiahol nechápavo. – Och, áno, som veľmi povďačná, že ma vaša milosť upozornila na zabudnutý meštek, ktorý som si požičala od jasnej panej barónky.
  

  
   – A čože je v tom mešci? – zatelúzil na Annu akosi neisto.
  

  
   – Sklenené granáty, vaša milosť pán barón – povedala Anna úctivo a uchopiac meštek, rozviazala ho. – Nech sa ráči vaša milosť presvedčiť, že som vravela pravdu, – a podala ho barónovi, ktorý nazrel doň a jeho obsah vysypal na sedadlo koča. Ale z mešteka sa nevysypali Evou tak určite ohlásené peniaze. Nebolo tam ani deravého turáčika, iba lylské guľôčky. – Neverím ti, osopil sa na Annu. – Ty skrývaš u seba niečo, čo tajíš predo mnou. – Neviem, Čo ráči vaša milosť myslieť, že skrývam u seba, – osmelila sa Anna. – Hneď to uvidíme. Hej, chlapi, zavolajte mi naskutku Evku! – skríkol barón na drábov, postávajúcich na nádvorí. Hneď aj štyria skočili, že privedú Evu, ale nebolo toho treba, lebo Eva sa už aj objavila z pozadia kočiarne.
  

  
   Zaveď Annu do najbližšej izby a dôkladne ju prehliadni, či nemá u seba niečo skryté, – rozkázal Eve. Keby to nebola bývala komorná jeho ženy, nebol by potreboval ani Evy, vo svojej nekonečnej zlosti bol by sám previedol telesnú prehliadku devy, hoci aj pred všetkým služobníctvom. Ale s ohľadom na svoju ženu predsa sa opanoval a poveril telesnou prehliadkou všadeprítomnú kastelánovie dcéru. Zanedlho sa Eva vrátila k barónovi s dlhým nosom, lebo mimo malého mešteka s niekoľkými striebornými denármi a polturami nenašla u Anny ničoho.
  

  
   -Beštia! – zasyčal barón na Evu. –– Ako si ma mohla priviesť do takej hanby? Naskutku sa mi prac z očí!
  

  
   Eva ako zmoklá sliepka odtreptila sa, zatiaľ čo barón ako podráždený tur hnal sa do svojich komnát. Iba Anna so spokojným úsmevom šibla na zronenú Evu a ako ktosi poctivo vykonal svoj úkol išla za svojou zbožňovanou paňou, aby ju varovala pred nástrahami. Eva svojím rafinovaným tušením vycítila, že bola Annou preľstená a práve preto sa zaprisahla, že zatiaľ neustane, kým nepríde na kĺb veci a neospravedlní sa pred zámockým pánom, ktorému vždy tak spoľahlivo slúžila. Dňom i nocou sliedila, až sa jej konečne zradné dielo podarilo a usvedčila nešťastnú Annu a ešte nešťastnejšiu jej veliteľku. Anna ako vždy, i teraz pokúsila sa chrániť svoju dobrotivú paniu, ale nebolo jej verené. Stalo sa to tak, že sa Eva od kočišov dozvedela o chystanej ceste Anninej a pošepla to barónovi, doporučujúc mu, aby sa sám presvedčil, že ho neklamala, keď tvrdila, že Anna predáva pannine klenoty. Barón dal si osedlať koňa a odcválal do Žiliny, aby Annu pristihol pri skutku. Hocijako bola Anna opatrná, barón vošiel do klenotníctva Hornianskeho práve v tom okamihu, keď Anna podávala klenotníkovi diamantový prsteň. Jeho príchod bol tak prekvapivý, že klenotník nemal už času prsteň skryť – - Kde si vzala tento drahocenný prsteň? – obrátil sa barón pyšne na úžaslú
  

  
   Anna, aby zachránila svoju paniu, klesla pred barónom na kolená, zopäla prosebne ruky a plačúc zvolala: – Och, milosť! Ja som ten prsteň ukradla najjasnejšej panej! – Luháš, podlé stvorenie! – zareval celý bez seba a tak prudko kopol do sebažertvajúcej Anny, že chúďa zamdlene kleslo na zem. Chcel ju ešte raz kopnúť, ale statočný klenotník postavil sa mu v cestu. – Kate mi z cesty! – skríkol barón na klenotníka. – Tu rozkazujem ja! – odťal mu klenotník nebojácne a zodvihol zomdlenú devu. – Pse, toto oľutuješ! – fučal barón nezmieriteľným hnevom prejatý, ale bol bezmocným, lebo na pokrik zbehli sa klenotníkovi pomocníci a vyzvali surovca, aby naskutku odišiel, ak nechce, aby ho mestskí hajdúsi vyviedli. Barón za pekelných vyhrážok a kliatieb odišiel, zoberúc so sebou prsteň, čoho si klenotník v nastalom zmätku ani nepovšimol.
  

  
   Úbohej Anny ujala sa žena klenotníkova a pod jej pečlivou opaterou čoskoro sa prebrala z mrákot: – Kde som; čo bude s mojou milovanou paňou? – boli jej prvé slová, keď sa našla v cudzom prostredí. Pani Hornianská uspokojovala Annu a láskavými slovami ju uistila, že všetko bude zasa dobré, hoci sama vedela z mužovho rozprávania, čo by nešťastnú devu stihlo, keby sa dostala do moci nemilosrdného a neľútostného zámockého pána. Ale Anna sa nestarala o seba, alebo o to, čo ju čaká, ak by sa jej zmocnili barónovi lapaji. Išlo jej v prvom rade o nešťastnú zámockú paniu, ktorej bola oddaná príslovečnou oddanosťou psa, lebo ju zámocká pani ešte za slobodna raz bola zachránila z rúk opitých cisárskych vojakov a ujala sa jej ako úplnej siroty.
  

  
   Anna horko zaplakala a nevedeli ju utíšiť ani láskavé slová: – Úbohá jasná pani, – zalkala. – Čo si počne bezo mňa… Čo bude s našimi chorými, ktorí sa vždy tak tešili na našu návštevu…
  

  
   Medzi tým barón poveril jedného zahálača, aby za dobrú odmenu bol stále v blízkosti Hornianskeho klenotníctva a zaraz podal správu do hričovského zámku, ak by Anna opustila dom klenotníka. Potom dal sa do takého divokého cvalu, že div nezrazil svojím do krvi ostroženým koňom strážcu mestskej brány.
  

  
   Barónka Maria úzkostlivo očakávala vernú komornú a každú chvíľu vyzerala oblokom na cestu, čo už neprichodí jej kočiar. Keď však uvidela zámockou serpentínou hnať sa muža neobvyklým cvalom, zaraz sa jej zmocnila zlá predtucha. So zatajeným dychom čakala, čo sa bude diať. A nemusela dlho čakať, lebo sa dvere jej budoáru s veľkým hrmotom otvorili a priamo sa vrútil do jej svätyne ťažko lichtajúci manžel. Ale nielen jeho hrmotný príchod, ale i jeho vzhľad neveštili nič dobrého. Zastavil sa naprostred izby a zanovito pozrel na svoju ženu, trasúcu sa na celom tele.
  

  
   – Tak, ty budeš márniť drahocenné klenoty, aby si tamtú žobrač podporovala? – vyrútil sa na svoju ženu hrozebne. Ale napodiv útla žena pozbierala si všetky sily a dôrazne mu odpovedala: – Ak márnim, tak márnim moje a nie tvoje! – opravdu sa sama podivila, kde nabrala toľko sily tak rozhodne odpovedať.
  

  
   – Tie si už dávno premárnila! – vybuchol barón, hodiac jej k nohám prsteň, ktorý bol v Žiline Anne odobral.
  

  
   Barónka vidiac svoj prsteň, pocítila v srdci silné bodnutie, lebo jej už bolo jasné, že muž sa Anny zmocnil. Zato však znova si sústredila sily, vzala veľkú perleťovú klenotnicu a podala ju svojmu mužovi: – Hľa, pozri sa, či som z tvojich darovaných šperkov čo by i kúštik bola zmárnila. Vezmi si ich, beztak pohľad na ne pripomína mi zavše môj zničený život. – Áno, vezmi si ich, aspoň nebudeš musieť pre svoje lásky kupovať iné…
  

  
   Muž akoby ju ani nebol počúval, uprene hľadel na otvorenú klenotnicu a okolo úst mu pohrával výsmešný úškľabok, ktorým chcel zastrieť prekvapenie nad rozhodným vystúpením svojej zanedbávanej ženy. – Ty, ty… – povedal chrapľavo, nespustiac oči z obsahu klenotnice, lebo akokoľvek sa vedel vynájsť v každej situácii, teraz sa mu reč dajako zapiekla v hrdle, hoci sa celou cestou zbesilého cvalu v duchu zastrájal, že ju pokorí do prachu.
  

  
   – Hej, hej, len si tie klenoty vezmi a obšťastni nimi niektorú z tých úbohých sedliackych dievok, ktorým si zničil šťastie práve tak, ako mne… Snáď bohatstvo a krásne šperky im zacelia tebou spôsobené rany. Moje rany beztak nezacelíš ani najkrajšími šperkami sveta a moje oči viac nezaslepíš nijakými zemskými statkami, lebo netúžim po nich ako ty, ktorý z potu, krvi a náreku zúfalého poddaného ľudu hanobíš…! – Slová barónky dopadli na hlavu baróna ako oceľové kladivá, ktoré by vedeli rozdrviť lebku i cez najlepšie ukovanú prilbu. – Ty… Ty…! – zmocnil sa barón zase len týchto slov, premieňavo zavierajúc vrchnák klenotnice.
  

  
   – Áno, ja ti to vravím, ako tvoja zákonitá žena. Dávno som ti to už chcela povedať, ale vyhýbal si sa mi…
  

  
   Barón sklonil hlavu a položil klenotnicu na toaletný stolík. – Nedávaš mi potomka, – vyhŕkol konečne vyčítavo.
  

  
   Barónka sa zapýrila, cudne sklopila oči a so záchvevom v hlase potichu povedala: – Spoznala som ťa už v prvé dni nášho nešťastného manželstva a zhrozila som sa už len samej myšlienky, že by dieťa moje malo zdediť tvoje vlastnosti. Ale predsa som sa – neubránila… Cítim, že nosím pod srdcom tvoje dieťa a zo dňa na deň som z toho nešťastnejšia…
  

  
   Barón sa vzpriamil a pátravo pozrel na svoju ženu, ktorej rumencom zaliate líce pokryli dva hojné pramienky sĺz.
  

  
   – Je pravdou, čo vravíš? – zvolal vzrušene.
  

  
   – Bohužiaľ je to doslova pravdou… Ako som kedysi túžila mať dieťatko, ktoré by som mohla obklopiť svojou materskou láskou, tak sa teraz hrozím myšlienky, že budem matkou… Aké sú šťastné tie úbohé ženy poddaných, keď pocítia pod srdcom hrejivé teplo materstva. Robotujú od svitu do mrku; sú nenasýtené a dostatočne neodiate, ale to sladké vedomie, že budú matkami, nahrádza im všetko strádanie…
  

  
   -Opravdu je to tak, že sa cítiš byť matkou? – opýtal sa jej barón znova, uchopiac ju za ruku. Barónka niekoľkorazy smutne pokývala súhlasne hlavou, ktorá jej napokon klesla až na hruď, z ktorej sa jej drali žalostné vzlyky, otriasajúce cele jej útlym telom. Ťažkými výčitkami zasypaný barón dojato prehltol. Ale jeho nedojali výčitky, z ktorých si mnoho nerobil, ale dojala ho novina, že konečne bude otcom. Hoj, a keby mal syna, akú krásnu budúcnosť by mu mohol zabezpečiť. To by bol už opravdivý šľachtic – kmitalo mysľou baróna.
  

  
   – Tešim sa, Maria, tvojej novine a povedz, čo potrebuješ, bude hneď splnené! – prerušil svoje myšlienky.
  

  
   – Kde je moja komorná? Čo si s ňou urobil?! – zvolala z usedavého plaču.
  

  
   Barón sa zachmúril a v tom okamihu prešla ho slabosť chvíľkového dojatia a stal sa zase tým bezcitným hrubcom, akým vždy býval. – Tá nesmie viac prekročiť prah môjho zámku, – povedal temne.
  

  
   Maria vytrhla svoju ruku z mužovej a potlačiac v sebe hlasitý plač vykríkla na baróna: – Vrahu, vrahu, ty si ju zavraždil! – A prv než sa mohol barón spamätať v návale šialenstva skočila k nemu, svojimi útlymi rúčkami uchopila ho za hrdlo a začala ho škrtiť. Oči jej hrozebne iskrili a súmerné ťahy tváre zrazu boli tak strhané, že by ju nik nebol poznal. Barón bol natoľko prekvapený, že stál ako stĺp a zabudol sa i brániť proti svojej šialiacej žene.
  

  
   - Vrahu, vrahu! – kričala z plného hrdla a stále prudšie škrtila baróna. Spamätal sa, až keď mu začal dochádzať dych. Ale dalo mu to mnoho námahy, lež sa mu podarilo vyslobodiť z rúk šaliacej ženy, ktorej nával šialenstva prepožičal v pomere k jej útlosti zrovna zázračnú silu. A keď nešťastná žena znova zaútočila na baróna, už by sa jej bol veľmi ťažko ubránil, keby mu nebola prišla Eva na pomoc. Tento ženský zloduch totiž sledoval baróna do ženiných komnát. Z rozorvaného vzhľadu zámockého pána večne sliediaca kastelánova dcéra videla, že sa barónovi podarilo nenávidenú Annu usvedčiť. A aby jej nič neušlo z výstupu medzi zámockým pánom a jej ženou, vopchala sa do kutiny, z ktorej boli kachle budoára zámockej panej kúrené a počula takmer každé slovo rozhovoru. A keď začula prenikavé výkriky zámockej panej a zachroptenie zámockého pána, bežala mu hneď na pomoc. A prišla práve vhod. Jej pomocou vyslobodil sa z rúk šaliacej ženy, ktorá sa v prudkom záchvate zúrivosti dlho zmietala, až konečne úplne vysilená upadla do netečnosti, hľadiac uprene do
  

  
   Barón zaraz poslal po lekára do Bytče i Žiliny a prezatým ponechal pri svojej žene Evu a jej mladšiu sestru Katušu.
  

  
   Keď zámocký pán vyrozprával lekárom, že je jeho žena v požehnanom stave, obidvaja lekári sa, súhlasne zhodli v tom, že záchvat zúrivosti musel nastať po neobyčajne silnom pohnutí mysli nešťastnej ženy. Barón sa tváril nechápavo a prirodzene zatajil pred nimi, že mal so ženou vzrušujúci výstup. A keďže bola obava, aby si zámocká pani v novom návale šialenstva sama sebe neublížila, lekári doporučili, aby bola pod stálym dozorom vo dne i v noci a aby bola až úzkostlivo chránená proti akýmkoľvek vzrušeniam, vysloviac opodstatnené obavy, že sa budú záchvaty s veľkou pravdepodobnosťou viac razy opakovať.
  

  
   Úplná netečnosť zámockej panej potrvala takmer dva dni, nejaviac o nič ani najmenší záujem. K jasnejšiemu vedomiu precitala len veľmi pomaly, ale už to nebola tá žena, akú ju jej okolie poznalo predtým. Jej modré snivé oči boli zastrené a nach sviežich líc zamenila chorobná bolesť. Zostala len tieňom sama seba.
  

  
   Osudnou náhodou komorníčka zámockej panej bola tým istým lekárom ošetrená, ako jej pani a od neho sa dozvedela, aké nešťastie stihlo jej milovanú veliteľku. Nedbajúc ani výstrah, ani rád chcela sa hneď pobrať do zámku. Ale pani Hornianska, ktorá si veľmi obľúbila obetavú a šľachetnosťou preniknutú dievku, požiadala lekára, aby jej predbežne zakázal akúkoľvek cestu. Lekár sľub splnil a prisľúbil smútiacej Anne, že pri najbližšej návšteve v zámku odovzdá Annin list barónke a prípadne donesie i vzkaz zámockej panej. Čoskoro sa mu k tomu naskytla príležitosť, lebo bol znova zavolaný do hričovského zámku.
  

  
   Súc poučený Annou, pod zámienkou lekárskeho úkonu poslal von obidve dcéry kastelánove a odovzdal barónke Annin list. Ako začala zámocká pani list čítať, zaraz oživla, čo nebolo možné u nej od prvého záchvatu pozorovať.
  

  
   – Ako rada by som ju videla a pohovorila s ňou, vzdychla si barónka a smutne pozerala na lekára.
  

  
   – Snáď by sa to dalo nejako zariadiť, – mienil lekár, ktorý bol veľmi prekvapený náhlou zmenou nálady zámockej panej.
  

  
   – Bola by som vám veľmi vďačná… Ale muselo by sa to stať bez tunajších svedkov. Bojím sa, veľmi sa bojím o ňu, lebo cítim, že v týchto múroch číha na ňu veľké nešťastie… Ľudskosť tu vymrela, – povedala zastrene a znova upadla do predošlého stavu.
  

  
   Ale Eva by nebola Evou, aby jej nevŕtala boky zvedavosť a zakiaľ jej sestra Katuša odbehla do chyžky, Eva nazrela kľúčovou dierkou a videla, keď lekár podal zámockej panej list. Potom priložila ucho na dvere a načúvala. Ústa sa jej skrivili na zlodušský úsmev a v duchu sa už vopred tešila na chvíľu,
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Tajomstvo hnedej veže.

    Pokud se Vám ukázka líbila, na našem webu si můžete zakoupit celou knihu.

